Haarkapper se dood wyd betreur | Netwerk24
Haarkapper se dood wyd betreur
Deur Madli Grobbelaar 14 April 2021 06:21
Retha de Carvalho, haarkapper van Kroonstad, is op Woensdag 31 Maart in 'n? motorongeluk dood.Foto: Verskaf
Huldeblyke het van oraloor ingestroom nadat 'n geliefde haarkapper van Kroonstad in 'n motorongeluk dood is.
Retha de Carvalho (45) het op Woensdag 31 Maart verongeluk toe haar voertuig met 'n ander motor in Brandstraat gebots het nadat sy haar jongste seun by die Sentrale Volkskool Kroonstad opgelaai het.
Sy is op die toneel dood verklaar. Haar seun, Taiden (12), is in die hospitaal vir ligte beserings behandel.
Die drie insittendes van die ander voertuig is ongedeerd.
Die bestuurder se bloed is op die toneel getrek, waarna hy vir roekelose bestuur in hegtenis geneem is.
Paulo de Carvalho, Retha se man, en sy familie bedryf die afgelope 28 jaar die Kroonstad Haarkappers-salon.
Hy en Retha het 15 jaar saam in die salon gewerk, en die egpaar was 25 jaar getroud.
Retha sal onthou word vir haar liefde vir diere en haar jarelange betrokkenheid by die Kroonstadse DBV.
"Sy was ons familie se rots en het altyd ons as gesin eerste gestel," sê Paulo.
"Retha was 'n liefdevolle mens wat met almal oor die weg gekom het – sy het altyd geselsies met mense aangeknoop. Haar liefde vir diere was aansteeklik, en ons as gesin het haar bewonder omdat sy alles kon doen."
Sy word deur Paulo, hul twee seuns, Triston (23) en Taiden, en hul aanstaande skoondogter, Naz de Carvalho, oorleef.
Retha se gedenkdiens het Saterdag (10/04) in die NG Moedergemeente Kroonstad plaasgevind. Die diens is deur ds. Pieter Prinsloo gelei.